**PÁLYÁZATI FELHÍVÁS**

**Körmend Város Önkormányzata** Képviselő-testületének **2024. évi elkülönített pénzalapjá**ra a Civil szervezetek támogatásáról szóló 2/2024 (II.1.) számú rendeletében meghatározottak szerint, a rendelkezésre álló keret erejéig, kulturális, sport és szociális területen

***PÁLYÁZHATNAK***

**helyi civil szervezetek, közösségek, alapítványok, valamint magánszemélyek** **kulturális, sport és szociális programjaik megvalósítása érdekében**. (*A kiemelt egyesületektől is kérjük a pályázat benyújtását!*)

A pályázat nyílt, tehát pályázatot bármely fent felsorolt szervezet, alapítvány vagy magánszemély benyújthat.

A **kultúra területén** elsősorban a város rendezvényeihez, ünnepeihez, a Rábához, és a környezetvédelemhez kapcsolódó programok megvalósításához nyújt támogatást az Önkormányzat. Továbbá pályázati lehetőséget biztosít a tudományos kutatás, az ismeretterjesztő kiadványok megjelentetésének támogatására, és külön figyelmet érdemlően támogatja az alternatív művelődésszervezést, a helyi vizuális és zenei programokat.

Az Önkormányzat a **sport területén** a sportról szóló 19/2001. (XII. 10.) önkormányzati rendeletben foglaltak szerint nyújt támogatást.

A **szociális területen** a lakosság széles körének érdekében kifejtett szociális és karitatív tevékenységhez nyújt támogatást.

A pályázati eljárásban **előnyt élveznek:**

* azok a pályázók, akik vállalják, hogy aktív tevékenységgel, egyben közösségépítő és városszépítő célzattal részt vesznek 2024. évben Körmend városának szépítésére, virágosítására, tisztán tartására meghirdetett eseményeken, programokon. Az Önkormányzat egyenként kíván megállapodni a pályázókkal arról, hogy mely városszépítő tevékenységben számíthat a pályázók részvételére, aktivitására.
* azok a programok, amelyek a kiemelt városi rendezvényeket erősítik, támogatják, valamint azok, amelyek szélesebb körű lakossági érdeklődésre tarthatnak számot.

**A pályázatnak tartalmaznia kell**:

* a pályázó nevét, címét, működési formáját, képviselője nevét és elérhetőségét (amennyiben az előzőektől eltér, a kapcsolattartó nevét és elérhetőségét);
* a pályázó adóazonosító számát;
* nem magánszemély pályázó esetén a bírósági nyilvántartásba vételt igazoló végzés számát és keltét, valamint a nyilvántartásba vevő szerv megnevezését;
* a támogatásból megvalósítani tervezett tevékenységek, programok, feladatok, beszerzések ismertetését, azok tervezett hatásait, összefüggéseit a megjelölt pályázati céllal, valamint az ezekhez kapcsolódó részletes költségtervet, és ezekhez kapcsolódóan a rendelkezésre álló saját és egyéb bevételek megnevezését, nagyságát;
* az igényelt támogatás általános forgalmi adót is tartalmazó összegét.
* a pályázati cél, program megvalósításának és finanszírozásának tervezett időbeni ütemezését;
* a pályázó bankszámlaszámát; (amelyre az elnyert támogatási összeg folyósítható);
* a pályázó képviselőjének nyilatkozatát arról, hogy a pályázónak nincs köztartozása, és az adózásról és a számvitelről szóló jogszabályoknak megfelelően működik;
* a pályázó nyilatkozatát a 2007. évi CLXXXI. törvény alapján az érintettség és az összeférhetetlenség fennállásáról.
* a pályázó nyilatkozatát a 2011. évi CXCVI. törvény alapján az átlátható szervezetre vonatkozóan előírt jogszabályi körülmények fennállásáról.

Pályázat benyújtása: A pályázatot ***két példányban*** kell benyújtani. Pályázatot kizárólag a *„****Pályázati adatlapon****”* lehet benyújtani. (Az adatlap és a hozzákapcsolódó nyilatkozatminták letölthetők a www.kormend.hu honlapról, továbbá papír alapon beszerezhetők a Körmendi Közös Önkormányzati Hivatalban a portán, és Szabó Ferenc köztisztviselőnél.)

Pályázati határidő: **2024. március 28. 12.00 óra** (Ezen időpontig beérkezett pályázatok kerülnek elbírálásra.)

Pályázat benyújtásának helye: Körmendi Közös Önkormányzati Hivatal (9900 Körmend, Szabadság tér 7.) Szabó Ferenc köztisztviselő

A pályázatok benyújthatók postai úton, illetve személyesen is.

Hiánypótlás lehetősége: Hiányosan benyújtott pályázat esetén a kiíró egy alkalommal biztosít lehetőséget hiánypótlásra a pályázóknak. A hiánypótlás szükségességéről, és a teljesítésének határidejéről az érintett pályázókat írásban értesíti a kiíró a pályázati határidő lejártát követően.

Elbírálás: A pályázatokat a Kulturális, Sport és Ifjúsági Ügyek Bizottsága és Körmend város Önkormányzata Képviselő-testülete várhatóan a 2024. áprilisi ülésén bírálja el, és dönt a támogatások mértékéről. A döntésről a pályázók írásbeli vagy szóbeli értesítést kapnak a döntést követő 15 napon belül.

További információk a pályázattal kapcsolatban:

* A pályázatok elbírálása során kizárásra kerül az, aki az előző évben elnyert támogatásáról a *„Támogatási szerződésben”* meghatározott módon és időben nem számolt el.
* Az Önkormányzat jogosult a már megítélt támogatás összegét módosítani, amennyiben a költségvetése végrehajtása során olyan helyzet áll elő, amely miatt a megítélt támogatás csökkentése szükségeltetik.
* A személyi jövedelemadóról szóló 1995. évi CXVII törvény szerint a magánszemély minden jövedelme adóköteles, és mivel a támogatás nem tartozik a törvény 1. számú mellékletében felsorolt adómentes bevételek közé, ezért adóköteles.
* A pályázaton támogatást nyert pályázókkal az Önkormányzat *„Támogatási szerződést”* köt.
* A támogatást elnyert pályázó a *„Támogatási szerződésben”* köteles nyilatkozni az államháztartásról szóló 2011. évi CXCV. törvény végrehajtásáról szóló 368/2011. (XII. 31.) Kormányrendelet 75.§-ában foglaltakról.
* A pályázaton elnyert támogatást a pályázó köteles a pályázatában megjelölt cél, program megvalósítására fordítani, és erről a *„Támogatási szerződésben”* rögzítésre kerülő módon és határidőn belül elszámolni. A támogatás eltérő célra történő felhasználása csak akkor lehetséges, ha a döntéshozó ahhoz hozzájárul és a támogatási szerződést a szerződő felek ennek megfelelően módosítják. Amennyiben a pályázó ennek nem tesz eleget, a jogosulatlanul felvett támogatási összeg visszafizetésére köteles.
* A kiíró nem határoz meg a támogatásból el nem számolható költségeket. Az elnyert támogatást a pályázó a pályázatában megjelölt cél vagy program megvalósítása érdekében köteles felhasználni.
* Az Kulturális, Sport és Ifjúsági Ügyek Bizottsága fenntartja magának a jogot, hogy az elnyert támogatási összeg – pályázati célnak megfelelő – felhasználását ellenőrizze.
* A pályázaton elnyerhető támogatás nem visszatérítendő. Az elnyert támogatást a kiíró a *„Támogatási szerződésben”* foglaltak szerint több részletben folyósítja a pályázónak.
* Támogatás szempontjából a saját forrás mértéke nem releváns, a támogatási intenzitás elérheti a 100 %-ot is.
* Az elnyerhető támogatás mértékének alsó és felső határát a kiíró nem kívánja meghatározni.

A pályázattal kapcsolatban további felvilágosítás Szabó Ferenc köztisztviselőnél kérhető a Körmendi Közös Önkormányzati Hivatalban (telefon: 94/592-904; e-mail: szabo.ferenc@kormend.hu)

Körmend, 2024. február 21.

Dr. Hadnagy Ádám s. k.

elnök,

Kulturális, Sport és Ifjúsági Ügyek Bizottsága